Hafin er fjársöfnun til styrktar byggingu nýrrar kirkju í Grímsey. Formaður hverfisráðs segir að eindreginn vilji til þess hafi komið fram á íbúafundi í gær. Eftir rannsókn á brunarústunum í gær þykir líklegast Allt bendir til að kviknað hafi í út frá rafmagni.
Íbúar í Grímsey hittust á fundi í félagsheimilinu Múla í gærkvöld til að ræða framhaldið eftir kirkjubrunann og hvernig best væri að haga hlutunum. Þó stutt sé liðið frá brunanum og margir enn að jafna sig, segir Karen Nótt Halldórsdóttir, formaður hverfisráðs Grímseyjar, mikla einingu ríkja þeirra á meðal.
Það var einróma samþykkt að við viljum byggja nýja kirkju í svipuðum stíl og sú gamla.
Karen segir að Miðgarðakirkja eigi bankareikning og vegna fjölda fyrirspurna úr ýmsum áttum í gær hafi reikningsnúmerinu þegar verið deilt til nokkurra sem þess hafi óskað.
Þannig að það er semsagt farin söfnun af stað fyrir Miðgarðakirkju. Eruð þið þegar farin að fá einhver framlög? Já mér skilst það. Ég er svosem ekki í sóknarnefninni, en mér skilst það á gjaldkera sóknarnefndarinnar að það séu komin framlög.
Einnig hafi komið kveðjur og stuðningur úr ótrúlegustu áttum, jafnt frá einstaklingum og fólki í opinberum embættum.
Grímseyingar og Grímsey eiga marga velunnara og kirkjan var náttúrulega mikið tákn og tenging í eyjunni. Grímseyingar vilja bara þakka innilega fyrir auðsýndan samhug allsstaðar frá. Það hefur mikið verið hugsað til okkar og margar kveðjur sem hafa borist.
Vettvangsrannsókn á brunarústunum lauk í Grímsey í gær en rannsókn er þó ekki að fullu lokið. Strax beindist grunur að rafmagnstöflu kirkjunnar og Bergur Jónsson, rannsóknarlögreglumaður hjá lögreglunni á Norðurlandi eystra, segir að mestar líkur séu taldar á að kviknað hafi í út frá rafmagni.
Grímseyingar eru staðráðnir í að byggja nýja kirkju í eynni og fjársöfnun er þegar hafin. Lögregla telur líklegast að kviknað hafi í út frá rafmagni.